David Civera
David Civera Gracia (g. 1979 m. sausio 8 d. Teruelyje, Aragonas, Ispanija) – populiarus Ispanijos dainininkas. David dalyvavo talentų konkursuose Lluvia de Estrellas (1996) ir Canciones de nuestra vida (1997), kurie buvo transliuojami per Ispanijos televiziją. 2001 metais atlikėjas su daina „Dile que la quiero“ atstovavo Ispanijai 2001 m. „Eurovizijos“ dainų konkurse, vykusiame Kopenhagoje. Ten jis užėmė 6 vietą. Tais pačiais metais atlikėjas išleido debiutinį albumą „Dile que la quiero“, kuris Ispanijoje tapo platininiu. Kiti du jo išleisti albumai „En cuerpo y alma“ (2002) ir „La Chiqui Big Band“ (2003) taip pat tapo platininiais. 2003 metais David gastroliavo Lotynų Amerikoje. Po nuviliančio 2005 m. „Eurovizijos“ atstovių „Son de Sol“ rezultato, David Civera tapo naujuoju kandidatu į sekančių metų „Euroviziją“. Vėliau buvo paskelbti trys kandidatai: Azucar Moreno, David Civera ir Las Ketchup, tačiau jis nebuvo atrinktas 2006 m. atstovu konkurse.